
ISLAM AGAMA RAHMAH DAN RUHAMA 


Agama Islam yang telah disampaikan oleh Nabi Muhammad sallallahu 'alaihi wa- 
sallam adalah agama yang paling sempurna, nikmat kepada yang beriman, rahmat 
kepada seluruh alam dan penyelamat bagi setiap hamba yang berakidah tauhid dari 
kesesatan sehingga terlepas dari kepedihan azab neraka. Allah Subhanahu wa- 
Ta'ala berfirman: 

"Dan tiadalah Kami mengutus kamu, melainkan untuk (menjadi) rahmat bagi 
semesta alam". (Al-Anbiya 21: 107) 

Setiap hamba yang beriman adalah insan yang telah mendapat rahmat dan 
pertolongan dari Allah: 

"Pada hari itu seseorang karib tidak dapat memberi manfaat (pertolongan) kepada 
karibnya sedikitpun dan mereka tidak akan mendapat pertolongan. Kecuali orang 
yang diberi rahmat oleh Allah". (ad-Dukhan 44: 41-42) 

"Adapun orang-orang yang beriman kepada Allah dan berpegang teguh kepada 
(agama)Nya, nescaya Allah akan memasukkan mereka ke alam rahmat yang besar 
dariNya (syurga) dan limpahan kurniaNya. Dan menunjukki mereka kepada jalan 
yang lurus (untuk sampai) kepadaNya". (an-Nisa 4:175) 

Mukmin yang memahami pengertian "rahmah" melalui pemaham Salaf as-Soleh 
(golongan umat Islam ter-awal/yang paling awal menerima Islam), ia akan 
mengenali prinsip "ruhama" yang terambil dari kalimah "rahmah". Sekiranya 
seseorang individu memahami dua kalimah ini ("rahmah" (Maksud "rahmah" ialah 
petunjuk (hidayah) atau kasih sayang) dan "ruhama**") dengan sempurna 
sehingga terpacak di hatinya, pasti ia akan merasa bertanggungjawab untuk menjadi 
pendakwah agar dapat menyelamatkan manusia dari penyelewengan akidah, 
kesesatan bid'ah, kepercayaan khurafat, tahaiyyul dan talbis (perangkap) syaitan. 
Oleh itu, mereka akan merasakan peri wajibnya melengkapkan diri dengan ilmu 
kerana dengan keteguhan ilmu ia mampu berdakwah dengan baik. 

**Maksud kalimah "ruhama" ialah: Kasih sayang berserta perasaan tanggung jawab. 
Menurut Imam at-Tabrani: Kelembutan jiwa terhadap yang lain, bermurah hati 

kepada saudaranya seagama dan sentiasa sejahtera kepada mereka. 

Jiwa pendakwah yang disemai rasa rahmah dan ruhama, ia akan berdakwah dengan 
tenang ketika menghadapi kerenah setiap insan, sama ada yang awam (jahil), 
sederhana, cendekiawan (intelektual), kufur, nifak, musyrik dan sebagainya. Apabila 
hati dipenuhi rahmah dan rasa ruhama yang dipandu oleh ilmu syari'i, ia menjadikan 
seorang pendakwa itu berdaya menghadapi manusia yang berbaga-bagai 
kemampuan akal serta pemikiran mereka. Kerana mereka akan berpegang dengan 
wasiat Ali bin Abi Talib radhiallahu 'anhu: 


"Berucaplah kepada manusia mengikut kadar kemampuan akal fikiran mereka". (H/R 
Muslim) 

"Kami sentiasa diperintah agar bercakap (berkata) kepada manusia menurut kadar 
kemampuan akal (kecerdasan akal) mereka". (H/R Muslim) 


PARA PENDAKWAH TIDAK MAKSUM 


Setiap insan yang berdakwah (da'i) tidak ada yang maksum, kecuali para nabi dan 
para rasul. Kesilapan da'i yang tidak disengajakan tidak akan mengwujudkan 
perasaan benci-membenci, jauh sekali dari bermusuhan jika ada sikap "ruhama" 
(berkasih sayang dan tanggungjawab) pada dirinya. Dan pasti ia akan menerapkan 
pula sikap tersebut kepada orang-orang yang disampaikan dakwah. Setiap da'i akan 
beriltizam dengan kudwah "ruhama" yang telah dicontohkan oleh Nabi Muhammad 
sallallahu 'alaihi wa-sallam dan memahami ayat berikut dengan cermat: 

"Muhammad itu adalah utusan Allah dan orang-orang yang bersama denganya dia 
adalah keras terhadap orang-orang kafir tetapi berkasih sayang sesama mereka. 
Kamu lihat mereka ruku' dan sujud mencari kurnia Allah dan keredhaanNya, tanda- 
tanda mereka nampak pada muka mereka dari bekas sujud". (al-Fath 48: 29) 

Orang beriman yang meniti manhaj para salaf (golongan awal), akan kelihatan 
padanya sikap "ruhama". Adapun antara tanda-tanda orang yang bersikap "ruhama" 
telah dijelaskan oleh para muffasir, antaranya: 

1 - Tanda-tanda mereka nampak pada muka mereka dari bekas sujud: Iaitu khusyu' 
dan tawaddu' (merendah diri). 

2 - Berkata as-Sudi: (kesan) solat menceriakan wajah mereka. 

3 - Berkata sebagian (ulama) salaf: (Kesan) dari banyak bersolat lail (kesan dari 

bersolat malam) memberi keceriaan pada wajah mereka diwaktu siang. Bersabda 
Rasulullah sallallahu 'alaihi wa-sallam: "Kesan dari banyaknya solat malam, maka 
menceriakan wajahnya diwaktu siang". (H/R Ibnu Majah, Lihat: Tafsir Ibn kathir. 
4/261) 

4 - Sesungguhnya, setiap kebaikan memberi cahaya kepada hati, sinar pada wajah, 
melapangkan rezeki serta perasaan mahabbah (kasih sayang, rahmah atau 
"Ruhama") di hati manusia. 

Dalam riwayat dari Imam Malik rahmatullahi 'alaihi, bahawa melalui ayat ini beliau 
mengkafirkan kaum Rafidzah (yang tidak mempunyai sikap "ruhama" sehingga 
membenci para sahabat radhiallahu 'anhum. Beliau berkata: 

"(Kaum Rafidzah adalah kafir) kerana mereka membenci (tiada perasaan ruhama 
terhadap) para sahabat, sesiapa membenci para sahabat radhiallahu 'anhum maka 
dia adalah kafir dengan berdalilkan ayat ini". (Lihat: Tafsir al-'Azeem, Tafsir Ibn 
Kathir, 4/261) 


Para ulama mensepakati tentang hal ini, kerana terdapat banyak hadis-hadis yang 
menjelaskan kelebihan para sahabat radhiallahu 'anhum, ditegah dari mencela 
mereka, bagi mereka ada tanda-tanda kemuliaan yang banyak dan cukuplah pujian 
Allah dan keredhaanNya sebagai bukti. Sikap seorang mukmin sentaisa memberi 
kegembiraan dan kasih sayang (rahmah dan ruhama) bukan sebaliknya. Nabi 
bersabda: 

"Berilah mereka khabar gembira dan janganlah kamu membuat mereka lari". 

Seorang mukmin yang berilmu dan memahami manhaj Salaf as-Soleh, akan 
mempertahankan sikap "ruhama" dalam menghadapi berbagai-bagai situasi, kondisi 
dan reaksi kelompok manusia atau individu. Hati mereka terubat dengan 
ketenangan jiwa hasil dari penawar "ruhama". "Ruhama" tidak akan menjadikan 
seseorang itu tergopoh-gapah, melatah, gemuruh dan ketakutan dalam menghadapi 
apapun perkara. Kerana matlamat mereka berdakwah mentasfiyah akidah iaitu 
mengwujudkan sikap "ruhama" antara satu dengan yang lain. Allah Azza wa-Jalla 
telah menjelaskan akan peri pentingnya "ruhama" sebagaimana firmanNya: 

"Tuhan mereka menggembirakan mereka dengan memberikan rahmat daripadaNya, 
keredhaan dan syurga, mereka memperolehi di dalamnya kesenangan yang kekal". 
(at-Taubah 9: 21) 

"Alif Lam Mim Sad. Kitab (Al-Quran) diturunkan kepada engkau (Ya Muhammad)! 
Maka janganlah sesak (gemuruh) dadamu kerananya, supaya engkau dapat 
memberi peringatan (kepada orang kafir) dengannya. Dan menjadi pelajaran bagi 
orang-orang yang beriman". (al-A'raf, 7:1-2) 


PENENTANGAN DAN HALANGAN 


Terdapat juga da'i yang mudah berputus asa setelah ditimpa ujian semasa 
menjalankan kewajipan dakwah, lantas meninggalkannya kerana kurang daya tahan 
menghadapi tekanan perasaan, penghinaan, ugutan dan ketakutan. Ada pula yang 
cekal menghadapi setiap ujian tetapi kerana kekurangan persediaan ilmu-ilmu 
dakwah mengakibatkan ia mudah sesak nafas, gementar, kecewa, marah dan 
celupar sehingga mudah mentakfir, mentafsik, mentabdi' dan menghukum dengan 
perasaan terhadap individu, jamaah atau golongan yang lain. Perkara ini telah 
digambarkan oleh al-Quran sebagaimana firman Allah Subhanahu wa-Ta'la: 

"Maka boleh jadi kamu hendak meninggalkan sebahagian dari apa yang diwahyukan 
kepadamu dan sempit kerananya dadamu, kerana khuatir bahawa mereka akan 
mengatakan: Mengapa tidak diturunkan kepadanya perbendaharaan (kekayaan) 

atau datang bersama-sama dengan dia seorang malaikat. Sesungguhnya kamu 
hanyalah seorang pemberi peringatan dan Allah pemelihara segala sesuata". (Hud. 
11 : 12 ) 

Setiap da'i pasti akan berhadapan dengan kawan, jiran, teman atau masyarakat 
yang berbagai-bagai cara penentangannya terhadap dakwah yang disampaikan. 
Akibatnya ada antara mereka menerima tekanan perasaan, gelisah dan ketakutan, 
maka untuk menghadapi keadaan tersebut setiap da'i sewajarnya berusaha 
menimba ilmu dari al-Quran dan Sunnah. 


Penentangan terhadap da'i akan tetap berlaku sama ada dengan perkataan atau 
perbuatan. Kerana kebanyakan orang yang diseru adalah orang awam, masih 
diselubungi khurafat, tahaiyyulat, bid'ah, fasik, kufur, nifak, syirik dan sebagainya. 
Ini semua berlaku lantaran kecuaian dan kejahilan mereka terhadap agama. 
Pendakwah adalah pengubat yang diberi amanah untuk membantu mereka dengan 
kelembutan kasih sayang (rahmah) serta tanggung jawab dan cinta (ruhama). Allah 
berfirman: 

"Mereka sekali-kali tidak mempunyai pengetahuan (jahil) tentang hal itu, begitu pula 
nenek moyang mereka. Alangkah buruknya (kejinya) kata-kata yang keluar dari 
mulut mereka, mereka tidak mengatakan sesuatu kecuali dusta. Maka (apakah) 
barangkali kamu akan membunuh dirimu kerana bersedih hati sesudah mereka 
berpaling dan sekiranya mereka tidak beriman kepada keterangan ini (al-Quran)?" 
(Al-Kahfi 18: 5-6) 


KETENANGAN DAN KESABARAN 


Setiap mukmin perlu ada sikap kesabaran yang tinggi di dalam jiwanya kerana 
secara fitrah seseorang yang menghidupkan sunnah akan menerima berbagai kata- 
kata, dari yang baik sehinggalah kepada kata-kata keji, sindiran, cemuhan, maki- 
hamun dan kalimah kesat. Allah telah mendidik pendakwah apabila menghadapi 
situasi ini dengan firmanNya: 

"Maka bersabarlah kamu terhadap apa yang mereka katakan dan bertasbihlah 
sambil memuji Tuhanmu sebelum terbit matahari dan sebelum terbenam". (Qaaf. 
50:39) 

Allah menyeru agar para hambaNya beriman, kemudian beramal dan seterusnya 
berdakwah dengan hikmah iaitu "Bersabar" dan "Berilmu". Kerana pengertian 
hikmah selain bermaksud "Sabar" ia juga bermaksud "Ilmu". Dan ia adalah anugerah 
dari Allah sebagaimana firmanNya: 

"Allah menganugerahkan al-hikmah (kefahaman yang dalam tentang al-Quran dan 
as-Sunnah) kepada sesiapa yang Dia kehendaki. Dan barangsiapa yang dianugerahi 
al-hikmah itu, ia benar-benar telah dianugerahi kurnia yang banyak". (al-Baqarah 2: 
269) 

"Hikmah itu ialah ilmu yang sahih (yang benar) yang membangkitkan kemahuan 
untuk mengerjakan sesuatu yang berfaedah". 

Jika sabar sifat bagi orang yang berilmu, maka ia hanya diperolehi dari al-Quran 
kerana orang yang berilmu dan sabar sangat dikasihi oleh Allah. Para Salaf as-Soleh 
sentiasa menghiasi diri mereka dengan ilmu dan kesabaran, kerana pada keduanya 
ada rahmah dan sifat ruhama. 

Setiap mukmin yang berusaha mendekati insan lain dengan sunnah maka ia akan 
sentiasa menghadapi berbagai-bagai ujian, cabaran, kesulitan malah ada kalanya 
menghadapi bahaya. Namun hanya mereka yang mengutamakan keikhlasan dan 
menghias diri dengan sifat sabar akan berjaya menunaikan tuntutan rahmah dan 
"ruhamau bainan nas/ iaitu berkasih sayang antara manusia terutama 


antara sesama Islam. Inilah yang diperlukan oleh setiap pendakwah kerana ia adalah 
prinsip untuk mendapat kejayaan dan keredhaan dari Allah Azza wa-Jalla. 





